McLaren MP4-13 je McLarnov dirkalnik Formule 1, ki je bil v uporabi v sezoni 1998, ko sta z njim dirkala Mika Häkkinen in David Coulthard. Häkkinen se je prav do zadnje dirke sezone za Veliko nagrado Japonske boril za dirkaški naslov prvaka in ga osvojil z zmago na tej dirki, na kateri je njegov konkurent za naslov Michael Schumacher odstopil. V sezoni je Coulthard dosegel eno zmago, Häkkinen jih je dosegel osem, skupaj pa sta dosegla še dvanajst najboljših štartnih položajev, devet najhitrejših krogov in enajst uvrstitev na stopničke, s čemer je McLaren na koncu sezone osvojil še konstruktorsko prvenstvo.